جوزيف ڤيساريونوڤيتش سطالين (ب لجورجية: იოსებ ბესარიონის ძე სტალინი - ب الروسية: Иосиф Виссарионович Сталин)، و اللي كانت سميتو لأصلية يوسيب باساريونيس دزي يوغاشڤيلي (تولد نهار 18 دجنبر 1878 ف ݣوري، لإمبراطورية الروسية - مات نهار 5 مارس 1953 ف موسكو ف لإتحاد السوڤياتي) كان توري جورجي و سياسي سوڤياتي، و كان هو الشاف ديال لإتحاد السوڤياتي من اللول د لعشرينيات تا مات ف 1953. سطالين كان هو لأمين لعام د اللجنة لمركزية د لحزب الشيوعي السوڤياتي من 1922 ل 1952، و الرئيس ديال الدولة من 1941 ل 1953. سطالين كان تيتعتابر ديكتاتور و واحد من الناس اللي أتّرو بزاف على لعالم ف لقرن لعشرين. بزاف د الناس عتابرو لوقت اللي حكم فيه وقت ديال لقمع لجماعي و التطهير لعرقي و الترحيل الجماعي و لقتيل ديال لملاين د الناس، ولكن اللي كيدافعو عليه كيقولو باللي كان بطل و هو اللي ردّ لإتحاد السوڤياتي واعر و عندو الجهد اللي كان عندو. سطالين كان كيتبّع لأفكار لماركسية اللينينية (اللي هوما لمجموع د لأفكار ديال ماركس و لينين)، و لكن دار سياسات ديالو بوحدّو، اللي تعرفو من بعد ب السطالينية.